**Riadiaci orgán pre Operačný program Integrovaná infraštruktúra**

**Etický kódex odborného hodnotiteľa**

Etický kódex odborného hodnotiteľa stanovuje na základe všeobecne uznávaných a všeobecne uplatňovaných morálnych pravidiel a hodnôt zásady správania odborného hodnotiteľa. Obsahom kódexu sú základné pravidlá správania odborného hodnotiteľa, ktoré je povinný dodržiavať pri výkone odborného hodnotenia.

**Článok I.**

**Základné ustanovenia**

Kódex je súborom záväzných noriem správania sa odborného hodnotiteľa.

**Článok II.**

**Všeobecné zásady**

Odborný hodnotiteľ je pri výkone odborného hodnotenia povinný dodržiavať legislatívu Slovenskej republiky, zákony, ostatné všeobecne záväzné právne predpisy a služobné predpisy, riadiacu dokumentáciu OPII vzťahujúcu sa najmä na ŽoNFP a odborných hodnotiteľov, vrátane ustanovení tohto kódexu.

Odborný hodnotiteľ plní úlohy vyplývajúce z jeho postavenia osobne, zodpovedne, včas a riadne. Je povinný zdržať sa pri výkone týchto povinností, ale aj mimo priameho výkonu služobných povinností, akéhokoľvek správania, ktoré by mohlo narušiť etické princípy odborného hodnotenia.

Pri odbornom hodnotení koná odborný hodnotiteľ profesionálne. Rozhoduje na základe riadne zisteného skutkového stavu veci, pričom dbá na rovnosť žiadateľov a správa sa tak, aby nenarúšal dôveru verejnosti v nestrannosť a objektivitu svojho rozhodovania.

Odborný hodnotiteľ koná so zúčastnenými osobami čestne, korektne a v súlade so zásadami slušného správania.

**Článok III.**

**Konflikt záujmov**

Odborný hodnotiteľ koná vždy vo verejnom záujme a je povinný zdržať sa konania, ktoré by mohlo viesť ku konfliktu verejného záujmu s osobnými záujmami odborného hodnotiteľa, jemu blízkych osôb alebo iných fyzických osôb a právnických osôb. Na akýkoľvek skutočný alebo možný konflikt záujmov je povinný bezodkladne upozorniť písomnou formou RO OPII.

Odborný hodnotiteľ sa nezúčastňuje žiadnej činnosti, ktorá by bola v rozpore s riadnym plnením jeho povinností.

Odborný hodnotiteľ sa vyhýba činnosti, ktorá by poškodzovala dôveru verejnosti v jeho schopnosť odborne hodnotiť žiadosti o poskytnutie NFP nestranne.

**Článok IV.**

**Dary a iné výhody**

Odborný hodnotiteľ nevyžaduje ani neprijíma žiadne dary, ani iné výhody, ktoré by mohli mať vplyv na jeho rozhodovanie a profesionálny prístup vo veci, alebo ktoré by bolo možné považovať za odmenu za prácu, ktorá je jeho povinnosťou.

Odborný hodnotiteľ nepripustí, aby sa v súvislosti s odborným hodnotením dostal do postavenia, v ktorom by bol zaviazaný odplatiť preukázanú službu, alebo akúkoľvek inú ponúknutú výhodu, čím by sa narušila nestrannosť a objektivita jeho konania a rozhodovania.

**Článok V.**

**Zneužitie postavenia odborného hodnotiteľa**

Odborný hodnotiteľ počas vykonávania odborného hodnotenia a ani po jeho skončení nezneužíva výhody vyplývajúce z jeho postavenia ani informácie získané pri odbornom hodnotení na získanie akéhokoľvek majetkového alebo iného prospechu pre seba, jemu blízke osoby alebo iné fyzické a právnické osoby.

Odborný hodnotiteľ neponúka ani neposkytuje žiadnu výhodu spojenú s jeho postavením odborného hodnotiteľa.

Odborný hodnotiteľ domnievajúci sa, že sa od neho vyžaduje, aby konal spôsobom, ktorý je nezákonný, nesprávny alebo neetický, ktorý má za následok zlé hospodárenie, alebo je inak nezlučiteľný s týmto kódexom, písomne oznámi túto záležitosť RO OPII.

Odborný hodnotiteľ poskytuje informácie v prípade vyžiadanie RO OPII a neposkytuje také informácie, o ktorých vie, že sú nesprávne alebo zavádzajúce a zachováva mlčanlivosť o skutočnostiach, o ktorých sa dozvedel pri výkone odborného hodnotenia, pokiaľ nebol tejto povinnosti zbavený štatutárom RO OPII. Táto povinnosť trvá i po skončení odborného hodnotenia.